OB har hentet deres tidligere forsvarsspiller Oliver Lund tilbage fra Lyngby på en aftale frem til sommer.

OB forstærker sig med Oliver Lund, der kommer til fra Lyngby.

Fynboerne bekræfter på sin hjemmeside, at forsvarsspilleren rykker til OB med øjeblikkelig virkning på en aftale frem til sommer.

- Vi glæder os til at have Oliver tilbage i OB, for da hans kontrakt udløb hos os, ville vi gerne have beholdt ham, og det havde vi nogle rigtig gode snakke om, siger sportsdirektør Jesper Hansen til klubbens hjemmeside.

- Han prioriterede dengang muligheden for at få mere spilletid et andet sted, og det har jeg stor respekt for. Vi har fulgt ham siden, og vi ser ham som et godt supplement til vores trup, hvor han både er en god gardering i midterforsvaret, hvor vi har Alexander Ludwig ude i noget tid, og Oliver kan også dække backpositionerne, hvis vi skulle få brug for det.

- Vi har været enige om, at det er fornuftigt med en kort kontrakt i første omgang, og så ser vi i løbet af foråret, hvordan tingene udvikler sig, men uanset hvad, så ser vi frem til at have Oliver, hans energi, hans humør og hans solide arbejdsindsats hos os frem til forårssæsonen slutter.

28-årige Oliver Lund spillede i OB i to sæsoner fra 2015 til 2017. Han har været i Lyngby siden sommeren 2017.



Støt Lyngby Boldklub - forudbestil din 100-års jubilæumstrøje